## Pravila za ostvarivanje prava na ispravak u programima radija i televizije

### NN 139/2005 (25.11.2005.), Pravila za ostvarivanje prava na ispravak u programima radija i televizije

# VIJEĆE ZA ELEKTRONIČKE MEDIJE

**2631**

Na temelju članka 41. stavka 3. Zakona o
medijima (»Narodne novine«, broj 59/04), Vijeće za elektroničke medije donosi

## PRAVILA

### ZA OSTVARIVANJE PRAVA NA ISPRAVAK U PROGRAMIMA RADIJA I TELEVIZIJE

Članak 1.

(1) Svatko ima pravo od glavnog urednika
zahtijevati da bez naknade objavi ispravak objavljene informacije kojom su bila
povrijeđena njegova prava ili interesi. Pravo na ispravak imaju i pravne osobe
i druge organizacije i tijela, ako su informacijom bila povrijeđena njihova
prava i interesi. Svrha ispravaka je ispravljanje netočne ili nepotpune
informacije.

(2) Objava ispravka može se zahtijevati u roku
od 30 dana od objave informacije.

(3) Zahtjev za ispravak podnosi se glavnom
uredniku ili direktoru programa u pisanoj formi. Zahtjev mora biti obrazložen i
potpisan od strane podnositelja, te sadržavati sve potrebne podatke o
podnositelju i njegovoj adresi.

(4) Pod pojmom ispravak ne misli se samo na
ispravak u užem smislu, odnosno ispravljanje pogrešnih tvrdnji ili netočnih
navoda u objavljenoj informaciji, već i na iznošenje činjenica i okolnosti
kojima povrijeđeni pobija ili s namjerom pobijanja bitno dopunjuje navode u
objavljenom tekstu.

(5) Znanstvena ili umjetnička kritika ne daje
pravo na ispravak osim ako se njima ne ispravljaju netočni ili uvredljivi
navodi.

(6) Ne može se zahtijevati ispravak ako je
elektronički medij do dana podnošenja zahtjeva za ispravak već sam objavio
ispravak iste informacije. Ako podnositelj zahtjeva za ispravak smatra da
elektronički medij nije na odgovarajući način objavio ispravak, može
zahtijevati ostvarenje svoga prava sukladno ovim Pravilima.

(7) Ako je osoba na koju se odnosi informacija
umrla, pravo na objavljivanje ispravka i pravo odgovora imaju njezina djeca,
posvojenici, bračni drug, roditelji, posvojitelji,
braća i sestre, ili pravna osoba ako se informacija odnosi na djelatnost
pokojnika u vezi s tom pravnom osobom.

Članak 2.

(1) U programima radija i televizije ispravak se
mora objaviti bez promjena i dopuna na istom ili istovrijednom mjestu
programskog prostora i na isti ili istovrijedan način na koji je bila
objavljena informacija na koju se ispravak odnosi. Ispravak ne smije biti
nerazmjerno dulji od informacije, odnosno od dijela informacije na koji se
odnosi. Ispravak se može objaviti u izmijenjenom obliku samo ako na to pristane
podnositelj zahtjeva. Ispravak se mora objaviti na način da je iz naslova
vidljivo da se radi o ispravku. Ispravak se bez suglasnosti podnositelja
zahtjeva ne smije objaviti među reagiranjima ili pismima čitatelja, odnosno
gledatelja ili slušatelja.

(2) U programima radija i televizije ispravak se
daje u pisanom obliku te se objavljuje čitanjem u istom programu i terminu u
kojem je objavljena informacija na koju se ispravak odnosi ili u istoj vrsti programa
istovjetne gledanosti. Ako u opremi informacije koju se ispravlja postoji i
slikovni zapis ili slikovno ili grafički ilustrirani prilog ispravak može
sadržavati isto.

(3) Ako je programski sadržaj u elektroničkim
medijima u kojem je objavljena informacija bio jedini ili zadnji u seriji,
ispravak će se objaviti u vremenski najbližoj i tematski najsrodnijoj emisiji,
odnosno programskom sadržaju.

(4) U slučaju isteka ili oduzimanja koncesije
nakladniku radijske ili televizijske djelatnosti taj je nakladnik dužan na
vlastiti trošak i pod ovdje navedenim uvjetima, osigurati objavu ispravka kod
drugog nakladnika radijske ili televizijske djelatnosti koji pokriva približan
broj slušatelja ili gledatelja na istom području gdje je objavljena sporna
informacija.

Članak 3.

(1) Tko zahtijeva objavu ispravka mora jasno
navesti informaciju, odnosno podatak na koju se ispravak odnosi i nadnevak
njezine objave.

(2) Ispravak mora biti objavljen u prvom,
istovrsnom i u isto vrijeme i mjesto unutar programskog sadržaja elektroničkog
medija nakon primitka ispravka.

(3) U istom programskom sadržaju elektroničkog
medija ne može se zajedno s ispravkom objaviti i komentar tog ispravka ili
odgovor na ispravak. Na komentar ispravka ili odgovora na ispravak primjenjuju
se odredbe ovih Pravila.

(4) Glavni urednik ili direktor programa u
elektroničkim medijima je dužan objaviti ispravak, izuzev ako:

– se traženi ispravak ne odnosi na informaciju
na koju se poziva zainteresirana osoba,

– u traženom ispravku nisu navedene činjenice niti
okolnosti u vezi s navodima o informaciji,

– bi objava ispravka bila u suprotnosti sa ovim
Pravilima,

– zahtjev za objavu ispravka nije potpisao
podnositelj zahtjeva, odnosno ovlaštena osoba državnog tijela ili pravne osobe,

– je traženi ispravak nerazmjerno duži od
informacije u kojoj su navodi radi kojih se ispravak traži, odnosno od dijela
informacije na koji se neposredno odnosi, osim ako se ispravak odnosi na
klevetničke ili uvredljive navode,

– bi objavljivanje ispravaka prouzročilo
odgovornost nakladnika elektroničkog medija za štetu,

– je ispravak napisan na jeziku koji nije
istovjetan jeziku na kojem je objavljena osporavana informacija,

– je zahtjev za ispravak informacije podnesen
nakon proteka roka iz članka 1. stavka 2. ovih Pravila,

– se radi o znanstvenoj ili umjetničkoj kritici,
izuzev ispravaka netočnih podataka ili uvredljivih navoda,

– je druga ovlaštena osoba na istu informaciju
ranije podnijela ispravak istoga sadržaja,

– je zahtjev za objavu ispravka istoga sadržaja
kao i zahtjev za ispravak povodom kojega se vodi spor pred sudom zbog odbijanja
ili neodgovarajućeg načina objave ispravka.

(5) Glavni urednik ili direktor programa u
elektroničkim medijima dužan je u slučaju iz stavka 4. ovoga članka pisano
obavijestiti tražitelja o razlozima neobjavljivanja ispravaka, a u roku
propisanom za objavu ispravka.

Članak 4.

(1) Nakladnik elektroničkog medija dužan je
čuvati zapise svih objavljenih programskih sadržaja najmanje 60 dana od njihove
objave te za zainteresiranu osobu na njezin trošak osigurati odgovarajuću
presliku pojedinog zapisa i to najkasnije u roku od tri dana od primitka
pisanog zahtjeva zainteresirane osobe.

(2) Preslika iz stavka 1. ovoga članka dostavlja
se zainteresiranoj osobi isključivo za osobnu upotrebu. Nije dopušteno
umnožavanje niti javno objavljivanje preslike, bez suglasnosti nakladnika osim
u okviru sudskog postupka.

(3) U slučaju da nakladnik nije sačuvao zapis iz
stavka 1. ovoga članka smatra se da je objavio informaciju za koju se zahtijeva
ispravak.

Članak 5.

Ako zainteresirana osoba u roku od osam dana od
objave informacije pisano obavijesti da će zahtijevati objavu ispravka, glavni
urednik ili direktor programa dužan je čuvati presliku informacije na koji se
zahtjev za ispravak odnosi sve dok se traženi ispravak ne objavi, odnosno ne
dovrši sudski postupak koji se vodi u vezi s objavom sporne informacije,
odnosno dok ne proteknu zakonom propisani rokovi za ostvarivanje prava na
ispravak ili sudsku zaštitu.

Članak 6.

(1) Ako glavni urednik ili direktor programa ne
objavi ispravak u roku i na način određen ovim Pravilima, podnositelj zahtjeva
za ispravak ima pravo podnijeti tužbu protiv glavnog urednika ili direktora
programa kod općinskog suda na čijem se području nalazi sjedište, odnosno stalno
prebivalište nakladnika elektroničkog medija putem kojega je bila objavljena
informacija na koju se ispravak odnosi.

(2) Tužba se može podnijeti najkasnije u roku od
30 dana od proteka roka za objavu ispravka, odnosno od dana kada je ispravak
bio objavljen na način koji nije bio sukladan ovim Pravilima.

Članak 7.

Odredbe ovih Pravila primjenjuje se isključivo u
slučaju ispravka netočno objavljene informacije.

Članak 8.

U pitanju postupanja sudova u postupku prava na
ispravak primjenjuju se odredbe članka 47. do 62. Zakona o medijima.

Članak 9.

Ova pravila stupaju na snagu osmog dana od dana
objave u »Narodnim novinama«.

Klasa: 612-12/05-01-135

Urbroj: 567-01/05-01

Zagreb, 21. studenoga 2005.

Predsjednik Vijeća

**mr****. sc. Denis Peričić**, v. r.

Ostalo, NN 139/2005-2631